**Seletuskiri**

**Raasiku valla volikogu määruse eelnõu**

**„Raasiku valla sotsiaalhoolekandelise abi osutamise kord“ juurde**

Käesoleva eelnõuga asendatakse Raasiku Vallavolikogu 08.09.2020. a määrus nr 15 „Sotsiaalhoolekandelise abi andmise kord Raasiku vallas“ (edaspidi kord) uue redaktsiooniga. Määruse täies mahus läbi vaatamise tingis vahepeal Riigikogus vastuvõetud sotsiaalhoolekande seaduse muudatused, mis kas täpsustasid või tõid juurde kohalikule omavalitsusele uusi kohustusi hoolekandeteenuste pakkumisel. Lisaks näeb sotsiaalhoolekandeseaduse § 16 võimaluse kohaliku omavalitsuse poolt osutatavate teenuste eest tasu võtmist, mis kehtivas korras polnud reguleeritud.

Määrus kehtib nende isikute suhtes, kelle rahvastikuregistri järgne elukoht on Raasiku vald v.a juhul kui seadustes pole sätestatud teisti.

Laps, kelle mõlemad vanema või üksikvanema rahvastikuregistrisse kantud elukoht on Raasiku vald ja kes elab Raasiku vallas, on õigustatud saama kohaliku omavalitsuse poolt pakutavaid teenuseid.

Põhilised muudatused:

* Sotsiaalhoolekandelise abi osutamise raames on õigustatud isikul saada hüvitist, mis võib olla teenus või rahaline toetus. Teenust ei ole lubatud asendada rahaga. Praktikas on olnud olukorrad, kus potentsiaalne teenuse saaja on ise valinud teenuse osutaja, ise selle eest maksnud ja nõuab vallalt selle kompenseerimist. Tegelikkuses otsustab valla poolt pakutavate teenuste saamise või mittesaamise üle vald mitte potentsiaalne teenuse saaja.
* Hüvitise saamine on täpsemalt seotud taotleja majandusliku olukorraga v.a toetused, mis pole sissetulekupõhised. Praktikas on tekkinud olukordi, kus teenuse saajad on keskmisest suurema sissetulekuga inimesed on taotlenud soodustusi, mida terve mõistuse kohaselt poleks õigus saada.
* Teenuste osutamisel tuleb minimaalne omaosalus, mille suuruse vähendamine otsustatakse juhtumipõhiselt. Praktikas on olnud probleeme, kus osutades õigustatud isikule teenust tasuta, on tekkinud kuritarvitusi.
* Kohustus dokumenteerida osutatud sotsiaalhoolekandeline abi infosüsteemis STAR. Tegemist on riigi tsentraalse infosüsteemiga, kuhu koondatakse isikule osutatud sotsiaalhoolekandelise abi osutamise andmed. STARi täitmine on vajalik sellest aspektist, et kui keegi abivajaja liigub teisest kohalikust omavalitsusest teise, oleks olemas info, millist abi ta on saanud või millised on olnud probleemid, mis on vajanud sotsiaaltöötaja sekkumist.
* Õigus teha erinevaid päringuid kontrollimaks taotluse esitaja tausta ja majanduslikku seisu.
* Keelduda rahalise toetuse määramisest kui õigustatud isik on vallale võlgu. Sellisel juhul on võimalik vallal alati isikule osutada vältimatut sotsiaalabi ja võlanõustamist. Kuna elu pole siiski must-valge, siis saab jällegi lähtuda konkreetsest juhtumist abi osutamisel.
* Uute teenustena väärib mainimist:

väljaspool kodu osutatav päevahoiuteenus täisealistele;

Täpsustatud on valla poolt pakutavate vaimset tervist toetavate teenuste loetelu;

Täpsustatud on suure hooldus- ja abivajadusega lapsele ja tema perel suunatud teenuste saamise tingimusi;

Vanemlusega toetavate teenuste saamise tingimusi

Eluruumi kohandamise toetus. Praegu kehtival määrusel on volitusnormid kehtetud, selle tulemusena on kogu määrus tühine.

Igapäevaelu toetamise teenuse osutamise ruumide kulude katmine. Tegemist on erihoolekande teenuse osaga, mis osaliselt on alates 1. jaanuarist 2025. a pandud kohalikule omavalitsusele täita.

* Muud täpsustused on tehnilised, kus on parandatud sätete sõnastust selgemaks.

Eelnõu ja seletuskirja koostas Ingrid Ots-Vaik, e-post: ingrid.ots-vaik@raasiku.ee.

Määruse välja töötamisse kaasati volikogu haridus- ja sotsiaalkomisjon.

Eelnõu koosneb 54 paragrahvist, mis on jagatud seitsmesse peatükki.

I peatükk on üldsätted, mis käsitleb määruse reguleerimisala, mõisteid ja volikogu ja valitsuse ülesannete jaotust.

II peatükk reguleerib hüvitise taotlemist, määramist ning vaidlustamise korda.

III peatükk käsitleb valla poolt pakutavaid hoolekande teenuseid.

IV peatükk sätestab universaaltoetused ehk õigustatud isiku sissetulekust mittesõltuvad rahalised toetused

V peatükk reguleerib sissetulekupõhiste toetuste maksmist.

VI peatükk käsitleb volikogu määruseid, mida tuleb seoses uue sotsiaalhoolekandelise abi korra kehtestamisega muuta või kehtetuks tunnistada.

VII peatükk käsitleb määruse jõustumist.